Správa zo zahraničnej pracovnej cesty

1.	Účastníci ZPC:

Titul, meno a priezvisko:	Daniela Lehocká	
Pracovisko:	Ministerstvo školstva, vedy, výskumu a športu SR, Stromová 1, 813 30 Bratislava	
Pracovné zaradenie:	hlavný štátny radca	
Znalosť jazykov:	Aj, Šj	
2.	Zahraničná pracovná cesta:
Štát:	Belgicko	
Mesto:	Brusel	
Vykonaná v doch:	3. – 4. 5. 2012 	
Prijímajúca organizácia:	Európska komisia	
Účel cesty:	Pravidelné zasadnutie Výboru Programu celoživotného vzdelávania 	
Spôsob financovania:	cestovné náklady refunduje EK, ostatné náklady hradí MŠVVaŠ SR	
3.	Rámcový program pobytu:

  3. 5. 2012	Prílet z Viedne do Bruselu, účasť na rokovaní Výboru Programu celoživotného vzdelávania, ubytovanie;
	
  4. 5. 2012	Do poludnia účasť na rokovaní Výboru PCŽV, popoludní odlet z Bruselu do Viedne, večer príchod do Bratislavy.	
4.	Stručný priebeh rokovaní

V dňoch 3. – 4. 5. 2012 sa v Bruseli konalo pravidelné zasadnutie Výboru Programu celoživotného vzdelávania. Rokovanie viedol nový riaditeľ Direktoriátu Politiky a Program celoživotného vzdelávaniam p. Antonio Silva Mendes, ktorý pred tým viedol Direktoriát Zdroje, ktorý prostredníctvom vyhlásení záruky tiež súvisí s implementáciou a kontrolou  Programu celoživotného vzdelávania. Osobne sa každému členovi výboru predstavil a dal schváliť program rokovania výboru a zápis z ostatného zasadnutia výboru z decembra 2011. 

Z programu rokovania:
a)	Posledný vývoj v oblasti vzdelávania a odbornej prípravy v kontexte Európa 2020;
b)	Analýza použitia finančných prostriedkov z rezervy na akciu partnerstvá;
c)	Pracovný program a rozpočet PCŽV na rok 2013;
d)	Aktualizácia Príručky PCŽV na rok 2013;
e)	Budúci programu Erasmus pre všetkých.

Rokovanie otvoril riaditeľ Antonio Silva Mendes. Veľmi stručne zhodnotil posledné aktivity/vývoj EK v oblasti vzdelávania a odbornej prípravy v kontexte strategického rámca pre spoluprácu Európa 2020. EK informovala o aktivite na zníženie nezamestnanosti mladých ľudí, ako aj o tom, že na základe rozhodnutia Európskej rady boli v ôsmich krajinách EÚ s najväčšou nezamestnanosťou mladých ľudí vytvorené akčné tímy, ktorých úlohou bude navrhnúť rôzne opatrenia na zníženie tejto nezamestnanosti aj využívaním doteraz nevyužitých finančných prostriedkov zo štrukturálnych fondov. Bola vytvorená tzv. Youth opportunities initiative adresovaná predovšetkým národným štruktúram zodpovedným za ŠF s cieľom poskytnúť im základné fakty a typy, kde možno zdroje zo ŠF uplatniť na základe osvedčených aktivít v rámci PCŽV, ktorými sú stáže Leonardo a Erasmus. ČŠ chceli vedieť, kto sú národní reprezentanti tejto iniciatívy. EK zdôraznila, že tento zámer je najmä v záujme ČŠ, ktoré by mali byť proaktívne. Niektoré ČŠ sa sťažovali na postup EK, ktorá v poslednom čase namiesto zvolania výboru a prediskutovania dokumentov uplatňuje postup tzv. písomnej procedúry, prostredníctvom ktorej ČŠ nemajú možnosť dokumenty predkladané EK detailne prediskutovať a zistiť stanoviská iných ČŠ. EK prisľúbila, že túto procedúru bude využívať v nevyhnutných prípadoch. (Poznámka: To EK prisľúbila už aj na ostatnom výbore, avšak negatívna prax pretrváva.) Naposledy bola táto procedúra využitá pri schvaľovaní európskych priorít PCŽV na rok 2013, do ktorých EK vložila aj témy, ktoré nemajú priamu oporu v súčasnom PCŽV, ale sú priamou prípravou na program Erasmus pre všetkých (napr. Sector Skills Alliances). Ďalej sa ČŠ zaujímali o prípravu a fungovanie IT systémov a ich hladký prechod na nový programu Erasmus pre všetkých (EfA). EK uviedla, že jej experti robia všetko, čo sa v súčasnoti dá, aby bolo možné „preklopiť“ v súčasnosti používaný systém LLPlink na nový systém E4Alink a aby prechod prebehol lepšie a rýchlejšie, ako to bolo v prípade LLPlink. K iniciatíve „We mean Business“ EK uviedla, že momentálne hľadajú krajinu, kde by usporiadali základnú promo aktivitu a že vyzvali národné agentúry, aby hľadali vhodné firmy zo sveta biznisu, ktoré by sa mohli do iniciatívy zapojiť. EK informovala, že 9.5.2012 sa v Kodani uskutoční konferencia k 25. výročiu programu Erasmus, na ktorú budú nadväzovať konferencie v jednotlivých krajinách zapojených do programu Erasmus (pozn. národná konferencia sa na Slovensku uskutoční dňa 17. 5. 2012). 

EK informovala členov výboru o svojom zámere zvýšiť percento viazania finančných prostriedkov v rezervnom fonde na akciu partnerstvá v rámci podprogramov Comenius (z 15% na 20%), Leonardo da Vinci (z 20% na 30%) a Grundtvig (zo 16% na 20%). Zdôvodnila to tým, že niektoré ČŠ sú systematicky postihované, resp. v nevýhode a túto iniciatívu treba chápať ako čiastočnú kompenzáciu pre nich. Niektoré krajiny stále majú vyššie požiadavky na financie než iné (najviac čerpajúce krajiny z rezervného fondu sú Turecko, Bulharsko a Rumunsko). EK sa rozhodla vrátiť k reálnym údajom z roku 2011, a preto vytvorila 3 scenáre, z ktorých uvážila, že najkompromisnejším voči ponuke financií a dopytu po financovaní sa javí vyššie uvedené percentuálne viazanie. Na námietky niektorých ČŠ EK uviedla, že si uvedomujú, že niektoré krajiny budú po zmene percent na tom lepšie a niektoré horšie, ale celkový efekt vidí EK ako pozitívny. Po námietkach ČŠ a ich žiadosti o hĺbkovú analýzu situácie EK uviedla, že proces prerozdeľovania je komplikovanejší, ako sa zdá a výrazným faktorom je aj veľkosť krajiny a globálny dopyt po financovaní. V budúcom programe EfA budú podrobnejšie diskutovať s národnými agentúrami, ktorý model by bol najoptimálnejší. 

EK prezentovala návrh pracovného plánu PCŽV, rozpočtu a paušálnych súm na rok 2013. Návrh sa sústredil najmä na zmeny v stanovení maximálnych paušálnych denných sadzieb, pre ktoré EK pripravila nový mechanizmus, ktorý vychádza z údajov platných v roku 2007 -20%, čo sa významne dotklo aj SR. Po minuloročnom dramatickom znížení denných sadzieb na multilaterálne projekty o 55-60%, tento nový korekčný mechanizmus zvyšuje denné sadzby pre 4 kategórie zamestnancov. Hoci SR nedosiahlo rovnakú výšku ako v roku 2007-2008, je to významný posun vpred, pretože zvýši záujem slovenských podávateľov projektov zapájať sa do tohto typu aktivít. Je predpokladom, že impulzom na takéto korekcie boli snahy národnej agentúry a MŠVVaŠ SR o zmenu, písomné a ústne intervencie MŠVVaŠ SR, ako aj intervencie prostredníctvom Stáleho zastúpenia SR pri EÚ a priame intervencie podávateľov projektov. HU ocenilo nový mechanizmus, ale žiadalo od EK prezentovať novú kalkuláciu v písomnej forme. Na otázky týkajúce sa návrhu na vylúčenie mobilitných akcií Leonardo a vytvorenia Európskeho registra terciárnych inštitúcií EK uviedla, že mobilitné akcie Leonardo neruší, bolo to len označenie pre kampaň pre ženy v biznise, ktorú už nebude treba ďalej rozvíjať. Nový Európsky register je podľa EK potrebný kvôli získaniu podrobných informácií aj pre program EfA. V programe na rok 2013 sú uvádzané ak tzv. „Knowledge Alliances“, ktoré budú jednou z aktivít v programe EfA a ktoré, hoci nemajú právny základ v PCŽV, sú chápané ako pilotná aktivita a predpríprava na EfA. Bude otvorená opakovaná výzva pre národné tímy ECVET, ako aj iné uzatvorené výzvy (niektoré špecifické pre národné autority, niektoré pre národné agentúry). Výbor PCŽV návrh Komisie týkajúci sa pracovného programu a rozpočtu na rok 2013, ako aj nový mechanizmus stanovujúci denné sadzby pre multilaterálne projekty jednomyseľne schválil.

EK stručne prezentovala výboru hlavné zmeny prvej časti Príručky PCŽV na rok 2013. Súčasťou Príručky boli aj paušálne sumy denných sadzieb, ktoré v prípade Slovenska boli v zmysle nového mechanizmu opravené len v prípade 1 kategórie zamestnancov. Zástupca Slovenska vo výbore na túto administratívnu nezrovnalosť upozornil ešte pred konaním výboru. EK písomne a aj na rokovaní výboru odpovedala v zmysle, že naozaj sa jedná o administratívnu chybu, ktorá bude bezodkladne opravená v zmysle prijatého nového mechanizmu. Na základe tohto uistenia mohlo Slovensko hlasovať za návrh príručky. Nemecko, Rakúsko, Holandsko a Lotyšsko nesúhlasili s tým, že do projektov sa nemôžu zapájať strešné organizácie (legal entities), ktorých súčasťou je národná agentúra z dôvodu možného konfliktu záujmov. Po vypočutí logických argumentov EK súhlasila s preformulovaním textu tak, aby sa odstránila táto deformácia. Výbor prijal dokument jednomyseľne.

V rámci prípravy nového vzdelávacieho programu na roky 2014-2020 s pracovným názvom Erasmus pre všetkých EK uviedla, že uskutočnila niekoľko konzultácií s expertmi zameranými na jednotlivé podprogramy PCŽV, ako aj s riaditeľmi národných agentúr PCŽV. Nový program by mal byť zárukou kvality, mal by byť založený na paušálnych sumách používaných v čo najväčšom rozsahu (flexibilita), pričom sa ráta aj s národným kofinancovaním aktivít vo väčšom rozsahu, ako to bolo doteraz. Pri mobilitách bude základom inštitucionálny prístup, t.z. že individuálne mobility ako také už existovať nebudú, všetky uskutočňované mobility musia mať inštitucionálny základ. V rámci strategických partnerstiev budú malé a veľké projekty, ktoré budú vychádzať z európskych priorít. V rámci administrácie programu EK pripomenula zmenu zodpovednosti, NAU bude zodpovedná za výber nezávislého auditu, ktorý bude musieť aj financovať, kým NA bude zodpovedná za prípravu vyhlásenia záruky. Podľa EK nikde nie je uvedené, že by NAU nemala mať k vyhláseniu prístup, stále ho môže v rámci kontroly supervízorovať (snaha EK o zjednodušenie celej procedúry uplatňovanej za PCŽV). EK sa nevzdáva myšlienky na 1 koordinujúcu agentúru, hoci v kompromisnom návrhu dánskeho predsedníctva táto podmienka momentálne uvedená nie je. EK si k nej preto uplatňuje výhradu. Následne boli v pps prezentáciách prezentované čiastkové výsledky konzultácií v jednotlivých podprogramoch PCŽV. Zástupcovia ČŠ žiadali v rámci diskusie EK o podrobnejšie informácie k aktivitám a o viac detailov k predstave o celkovej implementácii EfA. Zástupcovia sociálnych partnerov nevidia dostatočne to, aká bude úloha sociálnych partnerov v návrhu nového programu, pretože doteraz sa v ňom veľmi nereflektujú. 

Zástupca EK Jordi Currel uviedol, že niektoré návrhy, ktoré sa doteraz ČŠ podarilo zohľadniť v kompromisnom návrhu EfA, sa javia ako nesystémové a narušujú celkový zámer EK (napr. vyňatie indikátorov navrhovaných EK, vytvorenie samostatnej kapitoly pre mládež, ale s rovnakými aktivitami ako má časť venovaná vzdelávaniu a odbornej príprave). Dôraz stále kladie na silné prepojenie nového programu a politických cieľov, európsku pridanú hodnotu a dopad programu, pričom cieľom bolo zjednodušovanie a vyhnutie sa prekrývaniu aktivít a financovania, napr. z ESF. V programe sa neplánuje mobilita dospelých a žiakov, iba ako súčasť projektovej spolupráce (pozn. to je v protiklade s aktivitou, ktorú EK silne presadzovala pre niekoľkými rokmi – individuálnou mobilitou žiakov Comenius, ktorá sa teraz javí kontraproduktívna, ako aj s novo vyhlásenou iniciatívou European Agenda for Adult Learning, ktorá naopak podporuje vzdelávanie dospelých a ktorá sa teraz v ČŠ rozbieha). Currel zhrnul, že na rokovanie Rady ministrov v máji 2012 ide kompromisný návrh počítajúci so samostatnou kapitolou pre mládež; s podporou financovania operačných grantov pre 6 inštitúcií doteraz uvádzaných v rámci PCŽV (Jean Monnet), pričom EK dúfa, že tento návrh neprejde, lebo EK je v súčasnosti celkovo proti priamej finančnej podpore vybraných európskych inštitúcií formou operačných grantov; EK ľutuje, že neboli ČŠ schválené ňou navrhnuté indikátory (poznámka: indikátory navrhnuté EK boli vágne, nejasné a nemerateľné, chýbala im podrobnejšie analýza a zdôvodnenie). Stanovisko k EfA by malo byť známe v januári/februári 2013 a prijatie nariadenia sa predpokladá do júna 2013. 

5.	Odporúčané závery:

1.	Prediskutovať závery z rokovania Výboru PCŽV s Národnou kanceláriou Programu celoživotného vzdelávania. 
T: ihneď
Z: SĎVM

2.	Zaslať EK písomne návrh národných priorít na rok 2013. 
T: na základe termínu stanoveného EK
Z: SĎVM

3.	Zaslať prostredníctvom systému Circa EK potvrdenie o oprávnenosti prihlásených vysokoškolských inštitúcií uchádzajúcich sa v roku 2013 o Chartu Erasmus univerzity.
T: 15. jún 2012
Z: SĎVM

6.  Prehľad prinesenej dokumentácie
Dokumentácia zo zasadnutia pracovnej skupiny a výboru je uložená na SĎVM MŠVVaŠ SR. 

7.   Prínos ZPC
 
Účasť na zasadnutí Výboru Programu celoživotného vzdelávania bola dôležitá z toho hľadiska, že poskytla príležitosť na priamu prezentáciu stanovísk SR k dokumentom, ktoré predložila EK. Intervenciou zástupcu SR v tomto výbore prišlo k odstráneniu administratívnej chyby uvedenej pri novom návrhu paušálnych súm pre multilaterálne projekty na rok 2013 v návrhu Príručky PCŽV na rok 2013. Informácie získané na zasadnutí Výboru PCŽV sú tiež potrebné na ďalšiu implementáciu PCŽV v SR v roku 2012, ako aj na prípravu podkladov v rámci konzultácií k EfA. 

8.  Spôsob zverejnenia výsledkov

Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach MŠVVaŠ SR.
Súhlasím so zverejnením správy na internete.

Dátum: 7. 5. 2012

Správu vypracovala:     Daniela Lehocká, SĎVM
                                   
Správu schválili:

Eva Masárová, riaditeľka odboru mládeže a komunitárnych programov 
        
Vladimír Belovič, poverený vedením sekcie ďalšieho vzdelávania a mládeže